  Виталий Пронин 21-тӥ тулыспалэ, Анай кыллэн нуналаз, Тӧролэн но Правительстволэн администрациенызы кивалтӥсь С. Смирнов пумиськылӥз К. Герд нимо гимназиын дышетскисьёсын. 1-тӥ классэ ветлӥсь Эвика Кузьмина но Арсений Волков Сергей Смирновлы мадизы тодон-валан басьтэмзы, школа улон сярысь, Флор Васильевлэсь удмурт-ӟуч кылбуръёссэ лыдӟизы. Анай кылзэс дышетэмзы, азинтэмзы, калык сям-йылолъёсты утемзы понна Сергей Витальевич нылпиослы тау кариз. Нялтас вераса, Эвика но Арсений англи но немец кылъёсты но дышето на. Гимназилэн директорез Татьяна Волкова верамъя, вуоно дышетскон арысен чаклало итальян, испан, китай но япон кылъёсты дышетон программае пыртыны. Пумиськонэ пыриськиз Кун Кенешысь Наукая, дышетонъя, культурая нациосын но егитъёсын ужан политикая ялан ужась комиссилэн кивалтӥсез Татьяна Ишматова но. Сергей Смирнов пусйиз: асьмеос нылпиослы дэмен пыӵатыны кулэ Атыкай музъемез гажан, кылзэс яратон мылкыд, коть ӟуч со, коть удмурт. Кыл угось котькуд калыкез азинтонын валтӥсь кужым луэ. Та нуналэ нылпиос озьы ик пумиськылӥзы Кун Кенешлэн Тӧроеныз Алексей Прасоловен. Сергей Захаров  